text: Gran festa solidària a l'Hospital de Terrassa
  26/04/2019 16:38
  Aquest diumenge l'Associació Unidos por Ellos celebrarà un esdeveniment solidari al pàrquing de l'Hospital de Terrassa amb un seguit d'activitats lúdiques i esportives (BTT, caminada popular, zumba i bachata, walking futbol, tallers infantils, contacontes, etc) per a totes les edats, que servirà per recaptar fons per començar la segona fase d'Humanització de la planta de Pediatria de l'Hospital.
  La primera fase va servir per decorar el hall de la planta 11, que ara llueix amb motius infantils i coloristes. Amb aquesta segona fase es pretén portar aquesta mateixa estètica al passadís i a les habitacions per crear un entorn acollidor que contribueixi a reduir l'estrès dels infants i adolescents ingressats i també als seus acompanyants.
  Unidos por Ellos és la unió de tres famílies de Terrassa que recapten fons per a la investigació de malalties minoritàries infantils. Agrupa Cors lluitadors de Duchenne, El sueño de Aarón (AME) i Todos contra la histiocitosis.